b'\n_START_ARTICLE_\nBatyras (dramblys)\n_START_PARAGRAPH_\nBatyr (rus. \xd0\x91\xd0\xb0\xd1\x82\xd1\x8b\xd1\x80; gim\xc4\x97 1970 m. \xe2\x80\x94 nugai\xc5\xa1o Karagandoje 1993 m.) \xe2\x80\x94 kalbantis indi\xc5\xa1kas dramblys, vis\xc4\x85 gyvenim\xc4\x85 gyven\xc4\x99s Karagandos zoologijos sode Kazachijoje.\n_START_SECTION_\nKalb\xc4\x97jimo fenomenas\n_START_PARAGRAPH_\nManoma, joge Batyras sugeb\xc4\x97jo atkartoti \xc5\xbemogaus kalb\xc4\x85 ir bendrauti su zoologijos sodo darbuotojais, giriant save ar pra\xc5\xa1ant vandens. Tarptautin\xc4\x97s \xc5\xbeiniasklaidos priemon\xc4\x97s, knygos apie gyv\xc5\xabn\xc5\xb3 elges\xc4\xaf ir mokslin\xc4\x97s konferencijos i\xc5\xa1garsino kalban\xc4\x8dio dramblio fenomen\xc4\x85 visame pasaulyje._NEWLINE_Viena \xc4\x8cekijos cirko trup\xc4\x97 buvo taip nustebinta Batyro sugeb\xc4\x97jim\xc5\xb3, kad siek\xc4\x97 gauti drambliuk\xc4\x85, mainais si\xc5\xablydama labai retas ma\xc5\xbe\xc4\x85sias \xc5\xa1impanzes, ta\xc4\x8diau zoologijos sodo darbuotojai atsisak\xc4\x97 si\xc5\xablom\xc5\xb3 main\xc5\xb3. Drambliuko komunikacinius sugeb\xc4\x97jimus tyr\xc4\x97 moksl\xc5\xb3 daktaras, vienas i\xc5\xa1 Karagandos zoologijos sodo vadov\xc5\xb3 A. N. Pogrebnojus-Aleksandrovas._NEWLINE_Batyras prisimindavo ir vykdydavo i\xc5\xa1moktas nurodymus; gal\xc4\x97jo atkartoti \xc5\xbeod\xc4\xaf de\xc5\xa1imt\xc4\x85 dien\xc4\x85 po mokym\xc5\xb3, bet i\xc5\xa1tardavo \xc5\xbeod\xc5\xbeius ar vykdydavo nurodymus tik kai to nor\xc4\x97davo._NEWLINE_Dramblio steb\xc4\x97jimo metu buvo padaryta garso ir vaizdo \xc4\xafra\xc5\xa1\xc5\xb3. Dalis med\xc5\xbeiagos apie drambl\xc4\xaf saugoma Maskvos universitete Rusijoje.\n_START_SECTION_\nSkepticizmas ir kritika\n_START_PARAGRAPH_\nPasklidus informacijai, ji buvo kritikuojama, vertinama kaip abejotinas ar nepaai\xc5\xa1kinamas gamtos rei\xc5\xa1kinys arba tapatinama su retais gyv\xc5\xabn\xc5\xb3 sugeb\xc4\x97jimo pam\xc4\x97gd\xc5\xbeioti atvejais, kas da\xc5\xbeniausiai b\xc5\xabdinga \xc4\x8diulbantiems pauk\xc5\xa1\xc4\x8diams ir pap\xc5\xabgoms._NEWLINE_Kai kurie mokslininkai ir specialistai abejojo ir dramblio sugeb\xc4\x97jimu pam\xc4\x97gd\xc5\xbeioti, nes jis neturi balso styg\xc5\xb3, kaip \xc5\xbemogus ar pauk\xc5\xa1\xc4\x8diai. Kita skeptik\xc5\xb3 grup\xc4\x97 k\xc4\x97l\xc4\x97 abejones d\xc4\x97l drambli\xc5\xb3 intelekto, bet neatmet\xc4\x97 galimyb\xc4\x97s, jog \xc5\xa1is gyv\xc5\xabnas tiesiog imituoja atskirus nesusietus \xc5\xbemogaus kalbos garsus. Skeptikai neatkreip\xc4\x97 d\xc4\x97mesio, kad dramblys i\xc5\xa1sakydavo \xc5\xbeod\xc5\xbeius ir frazes tik atitinkamose gyvenimo situacijose.'